Harald Moltke

Harald Viggo greve Moltke (14. december 1871 i Helsingør – 24. juni 1960 på Frederiksberg) var en dansk maler og forfatter, som var uddannet på det Det Kongelige Danske Kunstakademi 1889-93. Han var gift med Else Moltke.

Han var søn af plantageejer i USA, greve Oskar Peter August Moltke (1828-1882) og Karen Marie født Jensdatter (1849-1939).

Ekspeditioner 
Harald Moltke deltog fra maj til november 1898 som illustrationsmaler i en geologisk ekspedition ledet af Knud J.V. Steenstrup (1842-1906) til Diskobugt-området ved Grønlands Vestkyst. De mest kendte værker herfra er et 5 m. langt maleri af kyststrækningen ved Nugsuark halvøen og et maleri af grønlænderinder i konebåd.

Fra juli 1899 til april 1900 deltog Moltke i en nordlysekspedition til Akureyri i Island. Ekspeditionen var udsendt af Meteorologisk Institut og blev ledet af instituttets direktør fra 1884 til 1907, Adam F. W. Paulsen (1833-1907). De øvrige ekspeditionsdeltagere var Dan Barfod la Cour (1876-1942), der blev direktør for Meteorologisk Institut fra 1923 til 1942, og Ivar B. Jantzen (1875-1961). Her fremstillede Moltke 19 nordlysmalerier samt portrætskitser af ekspeditionens medlemmer.

I vinteren 1900-1901 deltog Harald Moltke atter i en nordlysekspedition udsendt af Meteorologisk Institut. Denne gang gik ekspeditionen til Utsjoki i Finland under ledelse af Dan B. la Cour. Øvrige ekspeditionsdeltagere var Carl Edvard Thune Middelboe (1875-1924) og Johannes K. Kofoed (1877-1939). På denne ekspedition fremstillede Moltke bl.a. 6 nordlysmalerier.

Harald Moltke gennemførte endelig, sammen med Knud Rasmussen, læreren Jørgen Brønlund, lægen Alfred Bertelsen og polarforskeren Ludvig Mylius-Erichsen, i årene 1902-04 Den litterære Grønlandsekspedition. Ekspeditionen gik langs nordvestkysten fra Upernavik til Kap York i nærheden af Thule.

Blandt hans vigtigste værker er 30 portrætter af inuitter, som blev udgivet i 1903. Samt 26 malerier af nordlys, malet på de 2 ekspeditioner til Island og Finland i perioden 1899 – 1901. Malerierne ejes af og opbevares hos Meteorologisk Institut.

Han skrev også bogen Grønland (sammen med Mylius-Erichsen) i 1906 og selvbiografien Livsrejsen i 1936. Derudover har han illustreret en række andre bøger.

Han var Ridder af Dannebrog og Dannebrogsmand.

Han er begravet på Reerslev Kirkegård.

Bøger 
 Grønland. Illustreret Skildring af den danske litterære Grønlandsekspeditions Rejser i Melvillebugten og Ophold blandt Jordens nordligst boende Mennesker – Polareskimoerne 1903-1904, Gyldendalske Boghandel, Nordisk Forlag, København 1906.
 Livsrejsen, 1936.

Kilder 
 Kraks Blå Bog 1957
 Stauning, Peter: "Harald Moltke – Nordlysets maler, Painter of the Aurora", , http://forlagetepsilon.dk
 Silvermann, S.: Book Reviev "Harald Moltke-Painter of the Aurora, Hist. Geo Space Sci.,3,127-129, 2012, doi:10.5194/hgss-3-127-2012, http://www.hist-geo-space-sci.net/3/127/2012/
 Stauning, Peter: "Danish auroral science history", Hist. Geo Space Sci., 2, 1-28, 2011, doi:10.5194/hgss-2-1-2011, http://www.hist-geo-space-sci.net/2/1/2011/
 DMI rapport 10-08 http://www.dmi.dk/dmi/tr08-08.pdf

Eksterne henvisninger 
 

 

Malere fra Danmark
Polarforskere fra Danmark
Harald
Riddere af Dannebrog
Grever fra Danmark
Personer i Kraks Blå Bog (afdøde)
Personer fra Helsingør
Selvbiografer fra Danmark
Rejsebogsforfattere fra Danmark i 1900-tallet
Danskere i 1800-tallet
Danskere i 1900-tallet
Personer i Dansk Biografisk Leksikon
Dansksprogede forfattere fra Danmark